
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost rugată să transmită un aviz comisiei dumneavoastră și a decis să transmită avizul sub formă de scrisoare.
Comisia pentru ocuparea forței de muncă și afaceri sociale a examinat chestiunea și, la reuniunea sa din 18 iulie 2023, a decis să solicite Comisiei pentru bugete, care este comisie competentă, să includă următoarele sugestii în propunerea sa de rezoluție.
Vă asigur, Domnule Președinte, de înalta mea considerație.
Dragoş Pîslaru


SUGESTII
A.	Întrucât contextul actual al inflației ridicate și al crizelor multiple a exercitat o presiune puternică asupra plafoanelor în vigoare ale CFM, având drept efect diminuarea marjelor disponibile care sunt necesare pentru a face față provocărilor actuale și viitoare ale UE și pentru a îndeplini obiectivele UE pe termen lung și diminuând, totodată, capacitatea CFM de a menține un nivel suficient de investiții în programele și politicile UE, inclusiv în priorități importante, cum ar fi tranziția justă, cea verde și cea digitală; întrucât aceste crize multiple afectează situația socială și economică din UE, exercitând un impact, printre altele, asupra piețelor forței de muncă ale Uniunii, precum și asupra condițiilor de viață din UE și riscă să aibă un impact negativ asupra creșterii economice și a ocupării forței de muncă; întrucât bugetul UE trebuie să răspundă în mod eficace nevoilor în schimbare și să le sprijine în situații de criză, în special atunci când creșterea inflației și creșterea rapidă a prețurilor la alimente și energie în întreaga UE afectează populațiile cele mai vulnerabile, accentuând și mai mult inegalitățile și agravând sărăcia; întrucât se preconizează că salariile nu vor crește la fel de rapid ca inflația și, prin urmare, lucrătorii își pierd puterea de cumpărare și condițiile lor de viață s-ar putea înrăutăți; întrucât această situație va exercita o mai mare presiune și asupra capacității politicii sociale, precum și asupra stabilizatorilor automați, cum ar fi sistemele naționale de șomaj;
B. 	Întrucât aproximativ 96,5 milioane de europeni sau 21,9 % din populația UE se confruntă în prezent cu riscul de sărăcie și de excluziune socială, 24,7 % dintre copiii din UE fiind expuși riscului de sărăcie și excluziune socială; întrucât aproximativ 34 de milioane de europeni, adică aproape 6,9 % din populația UE, nu își pot permite să își încălzească suficient locuința, potrivit unui sondaj realizat în 2021 la nivelul Uniunii[footnoteRef:1]; întrucât per ansamblu, Observatorul sărăciei energetice estimează că peste 50 de milioane de gospodării din UE se confruntă cu sărăcia energetică;  [1:  Considerentul 13 din Regulamentul SCF:
https://eur-lex.europa.eu/legal-content/RO/TXT/?qid=1686746723482&uri=CELEX%3A32023R0955] 

C.	întrucât obiectivele planului de acțiune privind Pilonul european al drepturilor sociale (PEDS) urmăresc ca UE să aibă un loc de muncă pentru cel puțin 78 % din populația sa cu vârsta cuprinsă între 20 și 64 de ani, ca cel puțin 60 % din totalul adulților să urmeze cursuri de formare în fiecare an și ca numărul persoanelor expuse riscului de sărăcie sau de excluziune socială să scadă cu cel puțin 15 milioane, inclusiv cel puțin 5 milioane de copii; întrucât planul de acțiune a determinat și adoptarea unei serii de propuneri pentru a atinge aceste obiective până în 2030; întrucât, în contextul actual, atingerea acestor obiective devine din ce în ce mai dificilă, având în vedere creșterea preconizată a sărăciei și a șomajului; întrucât sistemele de protecție socială sunt supuse unor presiuni puternice pentru a atenua impactul social al crizei, a oferi sprijin refugiaților și a asigura condiții de viață decente și accesul la servicii esențiale de calitate, cum ar fi serviciile de sănătate, educația și locuințele pentru toți;
D.	întrucât o forță de muncă calificată este esențială pentru a asigura tranziții verzi și digitale echitabile din punct de vedere social și juste și pentru a consolida competitivitatea sustenabilă și reziliența Uniunii în fața șocurilor externe negative; întrucât competențele mai adecvate și mai adaptate nevoilor oferă noi oportunități și permit persoanelor să participe pe deplin pe piața forței de muncă, în societate și în democrație, să valorifice și să beneficieze de oportunitățile oferite de tranziția verde și de tranziția digitală și să își exercite drepturile; întrucât Anul european al competențelor este menit, prin recalificare și perfecționare, să sprijine creșterea durabilă a economiei sociale de piață a Uniunii și să abordeze deficitul de competențe cu care se confruntă 77 %[footnoteRef:2] dintre întreprinderile din întreaga Uniune, cu scopul de a stimula competitivitatea acesteia și de a contribui la crearea de locuri de muncă de calitate; [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_ro] 

E	întrucât programele NextGenerationEU, cum ar fi ReactEU, Fondul pentru o tranziție justă (FTJ) și Mecanismul de redresare și reziliență (MRR), au asigurat o redresare sustenabilă din punct de vedere economic și social, justă, favorabilă incluziunii și nediscriminatorie; întrucât Instrumentul european de sprijin temporar pentru atenuarea riscurilor de șomaj într-o situație de urgență (SURE) adoptat de Comisie a fost un succes; întrucât Platforma „Tehnologii strategice pentru Europa” (STEP) face parte din răspunsul european la necesitatea de a stimula investițiile în tehnologiile critice și emergente în Europa, de a aborda deficitul de forță de muncă și nevoile în materie de competențe și urmărește să consolideze suveranitatea și securitatea europeană, precum și competitivitatea Uniunii și procesul de tranziție verde și digitală,
1.	Subliniază rolul central pe care îl joacă bugetul UE în realizarea priorităților politice ale Uniunii, inclusiv în realizarea cu succes a tranziției verzi și a celei digitale, nu în ultimul rând prin acordarea unei atenții deosebite zonelor îndepărtate și ultraperiferice, sectoarelor cu consum ridicat de energie și lucrătorilor slab calificați, pentru a le recalifica și a le perfecționa, creând locuri de muncă de calitate și condiții de muncă decente; subliniază importanța unor salarii adecvate și a unei protecții a securității sociale, a unor standarde ridicate de sănătate și siguranță la locul de muncă și a unor oportunități echilibrate din punctul de vedere al genului, pentru eradicarea sărăciei, reducerea inegalităților și promovarea unei redresări favorabile incluziunii și juste din punct de vedere social, sustenabile și nediscriminatorii; subliniază necesitatea unor sisteme naționale solide de protecție socială, a unor scheme de șomaj tehnic pentru a evita consecințele drastice ale concedierilor și necesitatea de a prevedea alocații pentru locuințe care să fie oferite persoanelor aflate în dificultate; recunoaște importanța promovării creșterii, a autonomiei strategice și a independenței energetice, oferind, în același timp, un sprijin puternic, în special pentru tânăra generație, copii, familii, lucrători și întreprinderile mici și mijlocii, și promovând dezvoltarea durabilă care nu lasă pe nimeni în urmă, asigurând totodată coeziunea și convergența socială ascendentă; solicită să se acorde o atenție deosebită grupurilor vulnerabile și cu venituri mici, cum ar fi persoanele sărace sau expuse riscului de sărăcie și excluziune socială, sprijinind, în același timp, gospodăriile cu venituri medii, prin adoptarea măsurilor necesare pentru a asigura faptul că acestea rămân coloana vertebrală a societăților noastre și pot avea suficiente oportunități de creștere în vederea promovării coeziunii economice și sociale generale; subliniază, de asemenea, că este important să se asigure o uniune europeană a sănătății mai solidă în urma crizei provocate de pandemia de COVID-19, să se promoveze statul de drept, valorile UE și drepturile fundamentale, să se acorde sprijin pentru crearea, pe o bază mai echitabilă, a mai multor oportunități pentru toți cetățenii și să se asigure o Uniune mai puternică pentru cetățenii săi și la nivel mondial;
2.	Subliniază că, de când a fost negociat actualul CFM, contextul economic și politic s-a schimbat; relevă faptul că dimensiunea și structura actualului CFM, astfel cum a fost convenit în 2020, nu sunt adecvate pentru a reacționa rapid la noile provocări și la situațiile de criză viitoare și pentru a le aborda, menținând în același timp investițiile în programele și politicile UE, și că situația de la rubrica 2b este extrem de îngrijorătoare din cauza marjelor foarte limitate și a presiunii puternice cauzate de inflația ridicată; salută faptul că Comisia a prezentat o propunere de revizuire a CFM, care include o soluție sustenabilă pentru rambursarea costurilor crescute ale datoriei („Instrumentul EURI”), protejând astfel programele NextGenerationEU împotriva reducerilor și creând o marjă de rezervă suplimentară în cadrul instrumentelor speciale, cum ar fi MRR, ReactEU, FTJ și InvestEU; consideră, cu toate acestea, că această propunere nu corespunde ambițiilor UE și își reiterează, prin urmare, apelul pentru o revizuire urgentă, cuprinzătoare și ambițioasă a CFM 2021-2027, cu un buget majorat și fonduri noi pentru a sprijini creșterea durabilă și investițiile și pentru a putea sprijini obiectivele strategice prevăzute de Strategia Europa 2020, Agenda 2030 pentru dezvoltare durabilă, precum și instrumentele prevăzute în noua legislație, cum ar fi Academiile europene pentru industria care contribuie la obiectivul zero emisii nete în temeiul Actului privind industria cu zero emisii nete și inițiativele prevăzute în Pilonul european al drepturilor sociale și în Declarația de la Porto; insistă asupra necesității de a menține resurse adecvate pentru coeziune și convergența economică și socială și de a pune în aplicare politici importante, cum ar fi cele referitoare la tranziția justă, tranziția verde și tranziția digitală, precum și de a permite UE să facă față noilor provocări în următorii ani; 
3.	Consideră că o serie de aspecte vor trebui luate în considerare în cadrul revizuirii CFM, și anume importanța asigurării faptului că CFM dispune de o flexibilitate sporită și de resurse suficiente, pentru a sprijini creșterea durabilă și investițiile și pentru a aborda în mod eficace implicațiile sociale și asupra pieței muncii ale pandemiei de COVID-19, precum și ale războiului de agresiune purtat de Rusia împotriva Ucrainei, în special șomajul; reamintește că programele prevăzute în cadrul actualului CFM și pachetele lor financiare ar trebui respectate și insistă ca prioritățile sociale și investițiile sociale să fie consolidate în revizuirea CFM și a CFM post-2027, pentru a asigura o dimensiune socială puternică și ambițioasă a bugetului UE;
4.	Subliniază rolul esențial al fondurilor și al instrumentelor financiare ale Uniunii, inclusiv al Mecanismului de redresare și reziliență (MRR) și al REpowerEU, pentru a asigura o redresare sustenabilă din punct de vedere economic și social, justă, favorabilă incluziunii și nediscriminatorie; insistă asupra faptului că Fondul social european Plus (FSE+) trebuie să continue să fie factorul-cheie pentru consolidarea dimensiunii sociale a Uniunii, în conformitate cu principiile Pilonului european al drepturilor sociale; reamintește că FSE+ este, de asemenea, principalul instrument al UE menit să sprijine statele membre, cetățenii și regiunile să atingă niveluri ridicate de ocupare a forței de muncă, care trebuie să fie însoțite de salarii adecvate, condiții de muncă decente, medii de lucru sănătoase și acoperire de securitate socială, pentru a construi o protecție socială echitabilă și a dezvolta o forță de muncă calificată, competitivă și rezilientă, pregătită pentru tranziția către o economie verde și digitală și către viitoarea piață a muncii, pentru construirea unor societăți favorabile incluziunii și bazate pe coeziune, cu scopul de a eradica sărăcia și de a pune în aplicare principiile stabilite în Pilonul european al drepturilor sociale; solicită, prin urmare, un buget FSE+ consolidat în mod semnificativ, în special pentru a răspunde nevoilor persoanelor celor mai sărace din societatea noastră; subliniază, de asemenea, importanța Fondului european de ajustare la globalizare pentru lucrătorii disponibilizați (FEG), a Fondului pentru o tranziție justă (FTJ), a instrumentului ReactEU cu resursele sale suplimentare pentru FSE+, a Inițiativei privind ocuparea forței de muncă în rândul tinerilor (YEI) și a Fondului de ajutor european destinat celor mai defavorizate persoane (FEAD);
5.	Recunoaște că FSE+ și MRR trebuie să contribuie la punerea în aplicare a Pilonului european al drepturilor sociale (PEDS), punându-i în practică principiile și integrând obiectivele sociale în toate legile, politicile și planurile de punere în aplicare relevante asociate instrumentului NextGenerationEU; subliniază că ar trebui alocate resurse adecvate pentru a actualiza și a pune în aplicare planul de acțiune și obiectivele specifice PEDS adoptat la Porto; subliniază că MRR a jucat un rol semnificativ în atenuarea crizei și ar trebui să fie un exemplu de urmat în cazul unor crize viitoare și pune în evidență necesitatea de a consolida sistemele de protecție socială și de a investi în securitatea socială, accesul la asistență medicală și educație, locuințe la prețuri accesibile, locuri de muncă de calitate, formare de calitate și servicii sociale pentru grupurile vulnerabile; consideră că o parte semnificativă a fondurilor ar trebui alocată pentru investiții sociale menite să consolideze sistemele de protecție socială și să asigure investițiile în securitatea socială, accesul la asistență medicală și educație, locuințe la prețuri accesibile, locuri de muncă, justiție și servicii sociale pentru grupurile vulnerabile; invită Comisia, în acest sens, să asigure personal adecvat pentru a sprijini această sarcină; consideră că obiectivele de la Porto referitoare la sărăcie ar trebui completate la nivelul UE printr-un plan de acțiune și o strategie puternică de combatere a sărăciei, sprijinite prin investiții substanțiale, care să abordeze toate aspectele sărăciei, inclusiv sărăcia persoanelor încadrate în muncă;
6.	Reamintește că tinerii au fost deosebit de afectați de crizele multiple din punctul de vedere al locurilor de muncă, al educației, al formării și pe plan psihic; subliniază că CFM revizuit trebuie să acorde prioritate sprijinirii tinerilor și măsurilor de combatere a șomajului în rândul lor, precum și să consolideze inițiativele existente, cum ar fi Garanția consolidată pentru tineret;
7. 	Subliniază situația demografică din Uniune ca urmare a îmbătrânirii populației, a scăderii fertilității și a creșterii speranței de viață; insistă asupra necesității de a investi în infrastructuri sociale pentru a oferi soluții la problema demografică; subliniază lipsa unor răspunsuri europene și naționale la nivel de politici pentru a aborda impactul schimbărilor demografice; salută strategia europeană privind serviciile de îngrijire și solicită ca aceasta să beneficieze de sprijin în cadrul CFM, îndemnând statele membre să utilizeze în mod optim fondurile structurale și de investiții europene pentru investiții în îngrijirea copiilor și a persoanelor în vârstă, precum și a altor persoane care au nevoie de îngrijire, prin intermediul FSE+, al InvestEU și al altor instrumente financiare care încurajează investițiile sociale;
8.	Apreciază ambiția Uniunii de a-și intensifica eforturile de combatere a ratelor alarmante ale sărăciei în rândul copiilor și de a contribui la eradicarea sărăciei în rândul copiilor prin Garanția europeană pentru copii, recent creată; avertizează însă că actualele crize au agravat și vor agrava și mai mult situația actuală în curs de deteriorare a copiilor care trăiesc în sărăcie sau sunt expuși riscului de sărăcie și că acestea vor avea consecințe de lungă durată; constată că, de la crearea sa, statele membre au investit deja aproximativ 9 miliarde EUR în Garanția pentru copii; își reiterează, prin urmare, apelul să se majoreze urgent finanțarea Garanției europene pentru copii cu un buget dedicat de cel puțin 20 de miliarde EUR pentru perioada 2021-2027 și insistă ca această parte să fie integrată în CFM revizuit[footnoteRef:3]; invită, de asemenea, Comisia să pună la dispoziția statelor membre toate resursele disponibile pentru a pune în aplicare efectiv Garanția pentru copii, inclusiv FSE+, ReactEU și MRR, și invită statele membre să le folosească din plin; invită Comisia să îmbunătățească coordonarea dintre țările UE în ceea ce privește punerea în aplicare a planurilor de acțiune privind Garanția pentru copii și să evalueze și să integreze mai bine impactul politicilor UE și naționale asupra situației copiilor; [3:  Rezoluția Parlamentului European din 7 aprilie 2022 referitoare la protejarea de către UE a copiilor și tinerilor care fug din calea războiului din Ucraina (https://www.europarl.europa.eu/doceo/document/TA-9-2022-0120_RO.html) și Rezoluția Parlamentului European din 15 decembrie 2022 referitoare la extinderea cadrului financiar multianual 2021-2027: un buget al UE rezilient, adaptat noilor provocări (https://www.europarl.europa.eu/doceo/document/TA-9-2022-0450_RO.html)] 

9.	Subliniază că flexibilitatea temporară și pe termen scurt introdusă în fondurile politicii de coeziune prin seria de propuneri privind Acțiunea de coeziune pentru refugiații din Europa (CARE) a oferit sprijin statelor membre pentru a le permite să facă față rapid impactului războiului împotriva Ucrainei, deși aceasta se dovedește în continuare insuficientă pentru amploarea nevoilor din unele state membre; salută propunerea Comisiei privind un mecanism specific de sprijinire a Ucrainei pentru perioada rămasă din programarea CFM, cu scopul de a asigura o finanțare stabilă și previzibilă într-un cadru care va sprijini stabilitatea financiară a Ucrainei, va promova redresarea și modernizarea acesteia, punând în aplicare, în același timp, reforme-cheie pe calea aderării sale;
10.	Consideră că sunt necesare eforturi suplimentare pentru a preveni șomajul și subocuparea forței de muncă provocate de război și solicită continuarea și refinanțarea SURE pentru a sprijini schemele de șomaj tehnic și lucrătorii care ar fi concediați temporar, atât timp cât consecințele socioeconomice ale războiului continuă să aibă un impact negativ asupra pieței muncii; solicită un pachet european temporar de reziliență socială, care să coordoneze un set de măsuri și mijloace de consolidare a sistemelor de asistență și de protecție socială din UE; accentuează că SURE s-a dovedit a fi un succes în combaterea șomajului generat de pandemia de COVID-19;
11.	Își reiterează solicitările adresate Comisiei de a dezvolta o arhitectură în materie de guvernanță economică în UE bazată pe flexibilitate, solidaritate, integrare, justiție socială și convergență, pe egalitatea de gen, pe servicii publice de înaltă calitate, inclusiv pe un sistem de învățământ public de calitate și incluziv pentru toți, pe locuri de muncă de calitate și pe dezvoltarea durabilă;
12. Invită Comisia să elaboreze o strategie adecvată pentru integrarea obiectivelor sociale în cheltuielile Uniunii; consideră că ar fi necesară o metodologie de integrare socială în bugetul Uniunii pentru a se asigura că toate politicile finanțate de Uniune respectă cele 20 de principii definite în Pilonul european al drepturilor sociale și că cheltuielile Uniunii contribuie la obiectivele sociale europene sau, cel puțin, nu contravin acestor obiective; solicită consolidarea implicării partenerilor sociali și a principiului parteneriatului în conceperea, punerea în aplicare și monitorizarea CFM în ceea ce privește protecția drepturilor lucrătorilor și a drepturilor sociale, păstrarea locurilor de muncă, crearea de locuri de muncă de calitate și tranziția justă;
13.	Se declară preocupat de faptul că salariile scad în prezent ca urmare a inflației și a unei serii de șocuri ieșite din comun ce au afectat prețurile la energie; consideră că există o nevoie urgentă de creșteri salariale pentru a susține cererea internă și creșterea favorabilă incluziunii, precum și pentru a reduce impactul dublei crize asupra lucrătorilor și a gospodăriilor; consideră că sunt necesare eforturi suplimentare la nivelul bugetului UE și al CFM pentru a ajuta partenerii sociali să obțină creșteri salariale prin cadre tripartite de consolidare a capacităților, accelerând astfel impactul pozitiv preconizat al directivei propuse asupra salariilor minime adecvate și permițând punerea sa rapidă în aplicare;
14.	Își reiterează apelul adresat Comisiei de a prezenta o metodologie de urmărire a cheltuielilor sociale în bugetul UE pe baza ODD-urilor și a principiilor Pilonului european al drepturilor sociale, precum și de a include indicatori de bunăstare în tabloul de bord social și de a măsura impactul global al diferitelor fonduri, instrumente și facilități finanțate în cadrul CFM asupra îmbunătățirii condițiilor de muncă și a bunăstării[footnoteRef:4]; insistă asupra faptului că normele care reglementează utilizarea fondurilor UE ar trebui să fie aliniate la drepturile sociale și la principiile democratice, la Pilonul european al drepturilor sociale, la ODD și la drepturile fundamentale ale lucrătorilor; consideră că banii publici ar trebui să aducă beneficii angajatorilor care respectă drepturile lucrătorilor și condițiile de muncă aplicabile; [4:  Rezoluția Parlamentului European din 5 aprilie 2022 referitoare la orientările generale pentru pregătirea bugetului 2023, Secțiunea III – Comisia (https://www.europarl.europa.eu/doceo/document/TA-9-2022-0106_RO.pdf) și avizul Comisiei pentru ocuparea forței de muncă și afaceri sociale destinat Comisiei pentru bugete referitor la bugetul general al Uniunii Europene pentru exercițiul financiar 2024 - toate secțiunile (https://www.europarl.europa.eu/doceo/document/EMPL-AD-746942_RO.pdf)] 

15.	Subliniază că FSE+ trebuie să ofere sprijin adecvat pentru consolidarea capacităților partenerilor sociali ai UE, inclusiv sub formă de formare profesională, măsuri de colaborare în rețea și întărirea dialogului social, precum și pentru activități întreprinse în comun de partenerii sociali și de organizațiile societății civile;
16.	Salută consolidarea pachetelor bugetare alocate InvestEU, Consiliului European pentru Inovare, Fondului pentru inovare și Fondului european de apărare, care se preconizează că vor conduce la investiții în tehnologiile critice vizate de Actul privind industria cu zero emisii nete, cu sprijinul STEP, și că vor consolida suveranitatea strategică deschisă a Uniunii; solicită, prin urmare, un buget de cel puțin 102 milioane EUR pentru înființarea și funcționarea Academiilor europene pentru industria care contribuie la obiectivul zero emisii nete;
17.	Reamintește că agențiile Eurofound, EU-OSHA, Cedefop, ETF și ELA joacă un rol important în furnizarea de cunoștințe specializate instituțiilor Uniunii și statelor, în special în ceea ce privește ocuparea forței de muncă și aspectele sociale, și că acestea trebuie să primească resursele financiare și umane necesare pentru a-și îndeplini sarcinile care evoluează continuu;
18.	Subliniază importanța Anului european al competențelor 2023, inclusiv a unor acțiuni și politici concrete sprijinite de o finanțare adecvată din CFM pentru a dezvolta în continuare măsuri privind ocuparea forței de muncă și antreprenoriatul.

